[image: ]
ДО 
ОБЩИНСКИ СЪВЕТ
БУРГАС

ДОКЛАДНА  ЗАПИСКА

от ДИМИТЪР НИКОЛОВ НИКОЛОВ  – КМЕТ НА ОБЩИНА БУРГАС

Относно: Споразумение между Столична Община (водещ партньор), Община Бургас и общините Русе, Стара Загора, Велико Търново и Монтана, партньори в проект „Българските общини работят заедно за подобряване на качеството на атмосферния въздух“ по Програма Лайф 2017 – Life Action Grant 2017.  
  

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Моля на основание чл. 33, ал. 5 от Правилника за организацията и дейността на Общински съвет и взаимодействието му с общинската администрация на Община Бургас, на насроченото за 28 май 2019 г. заседание на Общински съвет да бъде разгледана настоящата докладна записка. Мотивите за това са свързани с подписване на споразумение за съвместно възлагане между партньорите в проект „Българските общини работят заедно за подобряване на качеството на атмосферния въздух“ LIFE17 IPE/BG/000012 – LIFE IP CLEAN AIR. Предвид графика за изпълнение на дейностите по проекта и условията за възлагане по реда на ЗОП, се налага докладната записка да бъде включена в дневния ред на предстоящото заседание. 
 В рамките на горецитирания проект за изпълнение на дейностите ще се проведат следните обществени поръчки, по реда на чл. 8 от Закона за обществени поръчки, както следва:
· Закупуване и доставка на стационарни мониторингови станции за измерване на качеството на атмосферния въздух (КАВ);
· Закупуване и доставка за подмяна на горивни инсталации с алтернативни форми на отопление – за 80 пилотни домакинства през първата фаза и за 1914 домакинства на територията на Община Бургас през третата фаза на проекта.
Законодателят позволява на възложителите да се обединяват и съвместно да възлагат обществени поръчки (чл. 8 от ЗОП), като сключат споразумение за съвместно възлагане, чрез което да се уредят всички организационни, технически и финансови въпроси, свързани с провеждането на процедурата/процедурите, сключването и изпълнението на договорите, които са предмет на съответната поръчката. 
За целите на проект „Българските общини работят заедно за подобряване на качеството на атмосферния въздух“ Община Бургас е необходимо да сключи две споразумения за съвместно възлагане със Столична Община, Община Русе, Община Стара Загора, Община Велико Търново и Община Монтана. Всеки възложител отговаря за изпълнението на задълженията си по ЗОП, като споразумението включва клаузи, които определят кой от възложителите е отговорен за техническите дейности по провеждането на процедурата, условията, отговорностите и ангажиментите на всеки възложител. В конкретния случай Столична Община, в качеството си на водещ бенефициент, от свое име и за своя сметка ще проведе процедурите за обществена поръчка и ще изпълни техническите дейности по провеждането на процедурата, като представлява едновременно себе си и другите възложители.  
	Предвид гореизложеното, на основание чл. 21, ал.1, т.8 и чл. 61 и чл. 62 (3) от ЗМСМА и в съответствие с условията на Гранатово  споразумение № LIFE17 IPE/BG/000012, предлагам Общински съвет Бургас да вземе следното


Р Е Ш Е Н И Е :

1. Упълномощава Кмета на Община Бургас да подпише: 
a. Споразумение за съвместно възлагане за процедура за обществена поръчка по реда на ЗОП с предмет „Доставка, монтаж и пускане в експлоатация на 12 еднотипни стационарни станции за контрол на качеството на атмосферния въздух за общините: Столична община, Община Бургас, Община Русе, Община Стара Загора, Община Велико Търново и Община Монтана“;
b. Споразумение за съвместно възлагане за процедура за обществена поръчка по реда на ЗОП за доставка на горивни инсталации за Столична община, Община Бургас, Община Русе, Община Стара Загора, Община Велико Търново и Община Монтана. 
2. Допуска предварително изпълнение на основание на чл. 60, ал. 1 от Административно процесуален кодекс. 


Приложение: проект на споразумение. 


ДИМИТЪР НИКОЛОВ
Кмет на Община Бургас

